
Veszteségek csökkentése Lean eszközökkel és környezettudatosság az FAG Ipari Kft. M 16-os szereldéjében

Dolgozatom megírása során az volt a célom, hogy új szemszögből közelítsem meg a lean szemlélet alkalmazását. A megszokottól ellentétben alulról építkezve, azaz egy nagyvállalat esetünkben egy kis szereldéjéből kiindulva indítom meg a lean filozófia használatát környezettudatos módon.
Szakirodalom segítségével bemutattam a lean menedzsment alapjait, alapfogalmait, alapelveit, történetét és fejlődését. Ezután ismertettem az FAG Magyarország Ipari Kft. tevékenységi körét és történelmét. Részletesen bemutattam a kúpgörgős csapágyat és annak összeszerelési folyamatát, ahogyan azt a vállalat az M 16-os szereldéjében végzi.
Különböző elemzési módszerekkel feltérképeztem a szerelde összes veszteség forrását.
Kezdtem a selejtes termékek mennyiségi és minőségi felsorolásával. Majd folytattam a SWOT analízissel, amelyben ismertettem az M 16-os szerelde belső tulajdonságait annak erősségei és gyengeségei alapján, majd a termelésben rejlő lehetőségeket és veszélyeket térképeztem fel.
Eredményesség mérésénél kiszámoltam a terület a produktív időalap, a gyártási folyamat minőségét, az OEE értékét és a látszólagos hatékonyság mutatószámait.
Halszálka diagram segítségével ábrázoltam azokat a problémákat, amelyek emberi erőforrás, gép, anyag és karbantartás oldalról akadályozzák az átfutási idő optimalizálását.
A következő fejezetben a lean eszközök segítségével feltérképeztem azt, hogyan lehet a folyamatokban rejlő veszteségeket kiküszöbölni. Kezdtem az értékáram térképpel, mellyel bemutattam, hogy melyik a leglassúbb művelet és hogy hol fedezik fel a legtöbb minőségi problémát a termelés során. A veszteségek feltérképezésénél az idő volt az egyik legnagyobb veszteségforrás, ezért az átfutási idő optimalizálására egy PDCA-ciklust készítettem. A legismertebb lean eszközzel, az 5S segítségével javaslatokat tettem a szerelde kialakításával kapcsolatosan, a könnyebb munkavégzés érdekében. Ötletbörze segítségével összeszedtem a javaslataimat, melyeket a termelés javítása érdekében adtam.
Napjainkban a környezetvédelme egyre nagyobb figyelmet igényel és környezetmérnökként elemeztem az FAG Magyarország Ipari Kft környezetvédelmi tevékenységét felmértem azt, hogy milyen hatások érik az M 16-os szereldében a dolgozókat.
Célom az volt, hogy felmérjem az M16-os csapágy összeszerelő műhely termelési folyamataiban felmerülő veszteségeket és a lean filozófiájának megfelelő eszközök segítségével csökkentsük, vagy teljes mértékben kiküszöböljük azokat.




